J E G Y Z Ő K Ö N Y V

Készült: Inke Község Önkormányzat Képviselő-testületének 2008. szeptember 15-én 17 órakor megtartott nyílt képviselő-testületi üléséről. 
Az ülés helye: Polgármesteri Hivatal tárgyalóterme Inke, Kanizsai u. 6.
Jelen vannak: a mellékelt jelenléti íven szereplők
Igazoltan távol maradt: Bujtor Ferenc képviselő
Meghívottként jelen van: Lancsák József igazgató

Rózsa Sándor polgármester: köszönti a megjelenteket 17.00 órakor és megállapítja, hogy az ülés határozatképes a megválasztott tíz települési képviselő közül nyolc (8) fő jelen van, valamint azt, hogy a képviselő-testület ülése a hatályos jogszabályok előírásainak és az SZMSZ-nek megfelelően került összehívásra.
Tájékoztatja a képviselőket, hogy az Ötv. 17. § (1) értelmében az ülésről jegyzőkönyv készül.
Jegyzőkönyv-hitelesítőknek felkéri Kiss Lajos és Tóth Lászlóné képviselőket. 
Ismerteti a meghívóban közölt napirendi pontokat. 
A képviselő-testület 8 igen szavazattal az alábbi napirendet elfogadta.

Napirendi pontok:

Nyílt ülés:

1.)	Az önkormányzat 2008. évi költségvetésének módosítása
Előadó: Rózsa Sándor polgármester, Papné Szabó Mónika jegyző

2.)	Az önkormányzat 2008. év I. félévi gazdálkodásáról szóló beszámoló megtárgyalása és elfogadása
     Előadó: Rózsa Sándor polgármester, Papné Szabó Mónika jegyző

3.) A köztisztaságról szóló 12/2004. ( IV. 28.) számú rendelet módosítása
Előadó: Rózsa Sándor polgármester, Papné Szabó Mónika jegyző

4.) A Képviselő-testület és Szervei Szervezeti és Működési Szabályzatáról szóló 5/2007.         (III.31.) sz. rendeletének módosítása
     Előadó: Papné Szabó Mónika jegyző, Rózsa Sándor polgármester 

5.) A Gróf Bethlen Általános Iskola és Óvoda házirendjének, Szervezeti és Működési Szabályzatának megtárgyalása és elfogadása
Előadó: Lancsák József Igazgató

6.) Kompetenciamérések eredményei alapján a megfelelő színvonalú oktatás biztosítására készített intézkedési terv megtárgyalása és elfogadása
Előadó: Lancsák József Igazgató

7.) A hivatal külső felújítására, valamint a főzőkonyha korszerűsítésére a kivitelező vállalkozó kiválasztása
Előadó: Rózsa Sándor polgármester

8.) Bursa Hungarica Felsőoktatási Önkormányzati Ösztöndíjrendszerhez való csatlakozás
Előadó: Rózsa Sándor polgármester

9.) Inke Község Önkormányzata és a helyi Cigány Kisebbségi Önkormányzat Együttműködési Megállapodásának megtárgyalása
Előadó: Rózsa Sándor polgármester

10.) Inke község belterület 525/2-525/12 hrsz. számú ingatlanok Pavilonsor 1-21. néven való elnevezése. 
Előadó: Rózsa Sándor polgármester, Papné Szabó Mónika jegyző

11.) Egyebek

Rózsa Sándor polgármester: tájékoztatja a testületet, hogy  Harangozó Gábor képviselő a mai napon lemondott a képviselői tisztségéről, helyére Kalányos György lép, aki a soron következő ülésen teszi leszi az esküt, és ezáltal a települési képviselői tisztséget betöltheti. 

1.) Az önkormányzat 2008. évi költségvetésének módosítása

Rózsa Sándor polgármester: az írásos anyag és a rendelet tervezet kiküldésre került. Felkéri a jegyzőt, hogy tájékoztassa a testületet, hogy miért van szükség a költségvetési rendelet módosítására.

Papné Szabó Mónika: a költségvetési rendelet módosítására azért van szükség, mivel a belső ellenőr az ellenőrzése során kifogásolta az eredeti rendelet formáját, tartalmi részét, a csatolt mellékleteket, mivel az eredeti költségvetési rendelet a hagyárosböröndi programmal lett elkészítve. A belső ellenőr véleménye szerint a rendelet nehezen áttekinthető és a törvényi előírásoknak nem felel meg, ezért indítványozta, hogy a költségvetési rendelet módosításra kerüljön az általa készített és jóváhagyott formában és táblázatokkal. A módosított rendeletbe az eredeti költségvetéshez képest a módosított előirányzatok is beépítésre kerültek.

/A rendelet-tervezet a jegyzőkönyvhöz mellékelve./

Inke Község Önkormányzat Képviselő-testülete 8 igen szavazattal, egyhangúlag az alábbi rendeletet alkotta.

Inke Község Önkormányzat Képviselő-testületének
12/2008.(IX.16.) számú rendelete az Önkormányzat 2008. évi költségvetéséről szóló 4/2008. (II.15.) számú rendelet módosításáról.
(A rendelet a jegyzőkönyvhöz csatolva.)

2.) Az önkormányzat 2008. év I. félévi gazdálkodásáról szóló beszámoló megtárgyalása és elfogadása

Rózsa Sándor polgármester: az írásos anyag és szöveges indoklás a féléves  beszámolóhoz kiküldésre került, részletesen ismerteti azt.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
88/2008.(09.15.) számú határozata:
Inke Község Önkormányzat Képviselő-testülete a 2008. I. félév gazdálkodásáról szóló beszámolót elfogadja.
/A beszámoló a jegyzőkönyvhöz mellékelve./

3.) A köztisztaságról szóló 12/2004. (IV.28.) számú rendelet módosítása 

Rózsa Sándor polgármester: Az írásos rendelet-tervezet kiküldésre került, megkéri a jegyzőt, hogy ismertesse azt.

Papné Szabó Mónika jegyző: az elmúlt testületi ülésen döntött arról a testület, hogy az önkormányzat az idős, beteg, önhibájukon kívül rászorult lakosok ingatlana előtti területeket lekaszáltatja. Ezt a rendelkezést a köztisztaságról szóló 12/2004.(IV.28.) számú rendeletbe be kell építeni, ezzel a rendeletet módosítani szükséges.

Rózsa Sándor polgármester: Ezek az emberek a saját udvarukat sem tudják lekaszálni, erről is kellene határozatot hozni, hogy ezt az önkormányzat vállalja, ha igen mennyi pénzért.

Molnár Tibor képviselő: környezettanulmány elkészítése után kellene az árat megállapítani a rászorultságtól függően.

Inke Község Önkormányzat Képviselő-testülete 8 igen szavazattal, egyhangúlag az alábbi rendeletet alkotta.

Inke Község Önkormányzat Képviselő-testületének
13/2008.(IX.16.) számú rendelete a köztisztaságról szóló 12/2004. (IV. 28. ) számú rendelet módosításáról.
 (A rendelet a jegyzőkönyvhöz csatolva.)

4.) A Képviselő- testület és Szervei Szervezeti és Működési Szabályzatáról szóló 5/2007. (III.31.) sz. rendeletének módosítása

Rózsa Sándor polgármester: a rendelet-tervezet és az írásos előterjesztés kiküldésre került. Részletesen ismerteti azt.

A képviselő-testület részéről kérdés, hozzászólás nem hangzott el.

Inke Község Önkormányzat Képviselő-testülete 8 igen szavazattal, egyhangúlag az alábbi rendeletet alkotta.

Inke Község Önkormányzat Képviselő-testületének
14/2008.(IX.16.) számú rendelete a Képviselő-testület és Szervei Szervezeti és Működési Szabályzatáról szóló 5/2007. (III.31.) sz. rendeletének módosításáról.
(A rendelet a jegyzőkönyvhöz csatolva.)

5.) A Gróf Bethlen Általános Iskola és Óvoda házirendjének, Szervezeti és Működési Szabályzatának megtárgyalása és elfogadása

Lancsák József igazgató: részletesen ismerteti a Gróf Bethlen István Általános Iskola és Óvoda 2008/2009. tanévre vonatkozó iskolai és óvodai házirendjét. Azokban a korábbiakhoz képest változtatás nem történt. / A házirendek a jegyzőkönyvhöz mellékelve./

A képviselő-testület részéről kérdés, hozzászólás nem hangzott el.

Inke Község Önkormányzat Képviselő-testülete 6 igen szavazattal, és 2 tartózkodással az alábbi határozatot hozta.

Inke Község Önkormányzat Képviselő-testületének
89/2008.(09.15.) számú határozata:
Inke Község Önkormányzat Képviselő-testülete a Gróf Bethlen István Általános Iskola és Óvoda 2008/2009. tanévre vonatkozó iskolai és óvodai házirendjét jóváhagyja.

Lancsák József igazgató: részletesen ismerteti a Gróf Bethlen István Általános Iskola és Óvoda Szervezeti és Működési Szabályzatát, amely kiegészül a vagyonnyilatkozat tételre kötelezettek köréről szóló melléklettel. / Az SZMSZ a jegyzőkönyvhöz mellékelve./

A képviselő-testület részéről kérdés, hozzászólás nem hangzott el.

Inke Község Önkormányzat Képviselő-testülete 6 igen szavazattal, 2 tartózkodással az alábbi határozatot hozta.

Inke Község Önkormányzat Képviselő-testületének
90/2008.(09.15.) számú határozata:
Inke Község Önkormányzat Képviselő-testülete a Gróf Bethlen István Általános Iskola és Óvoda Szervezeti és Működési Szabályzatát jóváhagyja.

6.) Kompetenciamérések eredményei alapján a megfelelő színvonalú oktatás biztosítására készített intézkedési terv megtárgyalása és elfogadása

Lancsák József igazgató: a 2007/2008.-as tanévben végzett kompetenciamérések eredményei az elvárt szint alatt teljesültek, ezért egy intézkedési tervet kellett készíteni a kompetenciamérések eredményeinek javításához, a megfelelő színvonalú oktatás biztosításához. Az intézkedési tervet ilyenkor első esetben az intézmény igazgatója készíti el, amennyiben ezután sem javulnak az eredmények a fenntartónak kell intézkedési tervet készítenie. Ha ezt követően sem javulnak az eredmények, akkor megszűntetésre kerül az intézmény. Ismerteti az intézkedési tervbe foglaltakat, a gyenge eredmények okait.
 /Az intézkedési terv a jegyzőkönyvhöz mellékelve./

Kovácsné Dr. Gáti Kornélia képviselő: amelyik intézményben jó eredmények születnek, tőlük kellene megkérdezni, milyen tankönyvből tanulnak. Ebben az iskolában is olyan tankönyveket kellene vásárolni, amelyekben ilyen jellegű feladatok is szerepelnek.

Lancsák József igazgató: tankönyvek kiválasztása nehéz, mert még nem ilyen jellegű feladatokat tartalmaznak.

Molnár Tibor képviselő: cselekvési tervbe bele kell írni, hogy a CKÖ vezetői menjenek be rendszeresen az iskolába, segítsenek megoldani a problémákat. Szülői értekezleteken vegyenek részt. Tegyenek annak érdekében, hogy az iskolában javuljon a helyzet.

Lancsák József igazgató: ő már kért segítséget a CKÖ vezetőjétől, de ő azt mondta, hogy nem igazán tud ebben segítséget nyújtani. Az intézkedési terv ezen pontjaiban minden megvan, ami az eredmények javulásához vezet.

Molnár Tibor képviselő: volt egy- két nagyobb probléma az iskolában, amit két-három rendetlen tanuló „hangadó” okozott. Velük lehet-e valamit kezdeni (büntetés, javítóintézet, stb.)? 

Lancsák József igazgató: ezek a gyerekek elkerültek innen, még két gyerek van itt, akikkel probléma van, de ők különböző okok miatt hamarosan magántanulók lesznek.

Kiss Lajos képviselő: szeptember 1-től létezik egy olyan program, hogy „Egy iskola egy rendőr”. Ez azt jelenti, hogy minden iskolának van egy rendőre, aki bejár az iskolába, osztályfőnöki órára, szülői értekezletre. Vállaja, hogy megkérdezi erről a parancsnokot.

Lancsák József igazgató: ez nagyon jó lenne, mert már a körzeti megbízottal is elkezdték az együttműködést az elhelyezése előtt.
A kompetencia felmérésekre külön felkészítő foglalkozásokat tartanak a gyengébb tanulók számára, amin nekik kötelező lesz a részvétel, ezekről az órákról csak nagyon indokolt esetben hiányozhatnak.

Rózsa Sándor polgármester: javasolja, hogy fogadja el a testület az intézkedési tervet, azzal, hogy az igazgató tegyen meg mindent annak érdekében, hogy a felmérés eredménye érje el az elvárt szintet.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
91/2008.(09.15.) számú határozata:
Inke Község Önkormányzat Képviselő-testülete Lancsák József igazgató által a megfelelő színvonalú oktatás biztosítására készített intézkedési tervet elfogadja.
Felelős: Lancsák József igazgató
Határidő: 2009. június 15.- eredmények javítására

7.) A hivatal külső felújítására, valamint a főzőkonyha korszerűsítésére a kivitelező vállalkozó kiválasztása

Rózsa Sándor polgármester: A hivatal külső felújítására és a főzőkonyha korszerűsítésére benyújtott mindkét LEKI pályázatot megnyertük. Mindkét beruházás elvégzésre három ajánlatot kértünk. A három ajánlat közül választanunk kellene, hogy melyik vállalkozóval végeztessük el a munkákat.
/Az  árajánlatok a jegyzőkönyvhöz mellékelve./
A hivatal külső felújítására Győrfi Miklós vállalkozó a munkálatokat 1.554.000 Ft összegért végezné el, a Profi 2007. Kft.1.570.630 Ft összegért vállalja a hivatal külső felújítását, a Korontos Kft.1.349.828 Ft összegért vállalja a munka elvégzését. Az ajánlatok műszaki tartalma megegyezik.
Javasolja, hogy a Korontos Kft-t bízza meg a testület a hivatal külső felújításának, vakolásának elvégzésével.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
92/2008.(09.15.) számú határozata:
Inke Község Önkormányzat Képviselő-testülete a Polgármesteri Hivatal épületének külső felújítására, vakolására benyújtott 3 db kivitelezői ajánlat tartalma alapján a legkedvezőbb ajánlatot nyújtó KORONTOS Kft.-t (8840 Csurgó, Petőfi tér 34.) bízza meg a hivatal külső felújítási munkáinak elvégzésére bruttó 1.349.828 Ft, azaz egymillió- háromszáznegyvenkilenezer- nyolcszázhuszonnyolc forint összegért.
A polgármestert felhatalmazza a vállalkozói szerződés megkötésére és aláírására.
Felelős: Rózsa Sándor polgármester
Határidő: 2008. november 15.

Rózsa Sándor polgármester: a főzőkonyha berendezéseinek beszerelését Gejzír Kanizsa Kft. 2.986.350 Ft összegért vállalja, Fülöp Zoltán vállalkozó 2.842.320 Ft-ért, valamint Kanizsa Lux Épületgépészeti Kft. 3.024.008 Ft-ért. Az ajánlatok műszaki tartalma megegyezik.
Javasolja, hogy Fülöp Zoltán vállalkozót bízza meg testület a főzőkonyha berendezéseinek beszerelésével.
Ezt a pályázati pénzt szerette volna átadni más önkormányzatnak úgy, hogy a jövő évben az az önkormányzat kevesebb összegre pályázik, és mi több pályázati pénzre lennénk jogosultak, vagyis visszaadják az átadott összeget. Ezt azonban nem lehet megoldani, mivel mi erre a célra pályáztunk. A pályázat benyújtásának idején még tervben volt, hogy a közoktatási feladatok ellátására Vésével társulunk és részükre is szállítunk ebédet.
Ezt azonban még nem kell elvetnünk, mivel a vései önkormányzat jövőre megpályáztatja az ebédszállítást az iskolájuk és a szociális étkezők részére, amely pályázaton mi is indulhatunk. A főzőkonyhába beépített korszerű eszközökkel biztosítani tudjuk részükre is az ebédellátást.
A beruházás megvalósításának a határidejét jövő évre módosíttatni kell.

Molnár Tibor képviselő: ha erre a beruházásra megnyertük a pénzt a pályázaton, azt hiba lenne visszaadni és nem felhasználni.

Varjas Józsefné képviselő: nem ért egyet ezzel a beruházással, mert szerinte ezek a berendezések nem lesznek kihasználva, és ezt a pénzt másra is lehetne fordítani.

Inke Község Önkormányzat Képviselő-testülete 6 igen 2 tartózkodás szavazattal, az alábbi határozatot hozta.

Inke Község Önkormányzat Képviselő-testületének
93/2008.(09.15.) számú határozata:
Inke Község Önkormányzat Képviselő-testülete
az Inke főzőkonyhába beépítendő konyhai berendezések beszerelésére, épületgépészeti munkák elvégzésére benyújtott 3 db kivitelezői ajánlat tartalma alapján a legkedvezőbb ajánlatot nyújtó Fülöp Zoltánt (8840 Csurgó, Móricz Zs. u. 13.) bízza meg a szerelési munkák elvégzésére bruttó 2.842.320 Ft, azaz kétmillió-nyolcszáznegyvenkettőezer-háromszázhúsz forint összegért.
A polgármestert felhatalmazza a vállalkozói szerződés megkötésére és aláírására.
Felelős: Rózsa Sándor polgármester
Határidő: 2009.08.31.

Rózsa Sándor polgármester: a főzőkonyha berendezéseinek beszerzésére a Varga és Varga Kft. az eszközöket 5.802.980 Ft összegért szállítaná, a Samiker Bt. 6.142.800 Ft összegért, a Fenyvesi és Társa Kft. 6.105.600 Ft-ért. Az ajánlatok műszaki tartalma megegyezik.
Javasolja, hogy a Varga és Varga Kft-től vásárolja meg az önkormányzat a főzőkonyha korszerűsítéséhez a berendezéseket.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
94/2008.(09.15.) számú határozata:
Inke Község Önkormányzat Képviselő-testülete az Inke főzőkonyhába beépítendő eszközöket a benyújtott 3 db ajánlat tartalma alapján a legkedvezőbb ajánlatot nyújtó Varga és Varga Kft-től (7400 Kaposvár, Pécsi u. 31.) vásárolja meg bruttó 5.802.980 Ft, azaz ötmillió-nyolcszázkettőezer-kilencszáznyolcvan forint összegért.
A polgármestert felhatalmazza az áruszállítási vállalkozói szerződés megkötésére és aláírására.
Felelős: Rózsa Sándor polgármester
Határidő: 2008. november 30.

8.) Bursa Hungarica Felsőoktatási Önkormányzati Ösztöndíjrendszerhez való csatlakozás

Rózsa Sándor polgármester: a Bursa Hungarica Felsőoktatási Önkormányzati Ösztöndíjrendszerhez való csatlakozásról az írásos anyag kiküldésre került, részletesen ismerteti azt.

A képviselő-testület részéről kérdés, hozzászólás nem hangzott el.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
95/2008.(09.15.) számú határozata:
1.Inke Község Önkormányzat Képviselő-testület döntött arról, hogy a Bursa Hungarica Felsőoktatási Önkormányzati Ösztöndíjrendszer pályázat 2008. évi fordulójához Inke Község Önkormányzata a Nyilatkozat visszaküldésével csatlakozik.
2.A Nyilatkozat visszaküldése önmagában nem jelent anyagi elkötelezettséget, a Képviselő-testület a benyújtott pályázatok ismeretében dönt a támogatási összegek odaítéléséről.
Felelős: a Nyilatkozat visszaküldésért, a pályázat kiírásáért a polgármester
Határidő: 2008. szeptember 30.

9.) Inke Község Önkormányzata és a helyi Cigány Kisebbségi Önkormányzat Együttműködési Megállapodásának megtárgyalása

Rózsa Sándor polgármester: a megállapodás tervezete kiküldésre került, amelybe az elmúlt ülésen elhangzott kiegészítések beépítésre kerültek.

Molnár Tibor képviselő: kéri, hogy a IV/3. pontba kerüljön beépítésre, hogy a kisebbségi önkormányzat „rendszeresen kapcsolatot tart az inkei Gróf Bethlen István Általános Iskola és Óvoda vezetőivel, pedagógusaival, részt vesz a szülői értekezleteken, osztályfőnöki órákon, segítséget nyújt a felmerülő problémák megoldásában”.

Rózsa Sándor polgármester: javasolja, hogy a Molnár Tibor képviselő által felvetett kiegészítéssel fogadja el a testület a megállapodást.

Inke Község Önkormányzat Képviselő-testülete 7 igen 1 tartózkodás szavazattal az alábbi határozatot hozta.

Inke Község Önkormányzat Képviselő-testületének
96/2008.(09.15.) számú határozata:
Inke Község Önkormányzat Képviselő-testülete a helyi Cigány Kisebbségi Önkormányzattal Együttműködési Megállapodást köt, azzal a kiegészítéssel, hogy a IV/3. pontba kerüljön beépítésre, hogy a kisebbségi önkormányzat „rendszeresen kapcsolatot tart az inkei Gróf Bethlen István Általános Iskola és Óvoda vezetőivel, pedagógusaival, részt vesz a szülői értekezleteken, osztályfőnöki órákon, segítséget nyújt a felmerülő problémák megoldásában”.
Felhatalmazza a polgármestert az Együttműködési Megállapodás aláírására.
Felelős: Rózsa Sándor polgármester
Határidő: 2008. szeptember 30.
/ A megállapodás a jegyzőkönyvhöz mellékelve./

10.) Inke Község belterület 525/2-525/12 hrsz. Számú ingatlanok Pavilonsor 1-21. néven való elnevezése
Rózsa Sándor polgármester: az írásos előterjesztés és a határozati javaslat kiküldésre került, ismerteti azt. ( Az előterjesztés a jegyzőkönyvhöz mellékelve.)

A képviselő-testület részéről kérdés, hozzászólás nem hangzott el.

Inke Község Önkormányzat Képviselő-testülete 6 igen 2 nem szavazattal az alábbi határozatot hozta.

Inke Község Önkormányzat Képviselő-testületének
97/2008.(09.15.) számú határozata:
Inke Község Önkormányzat Képviselő-testülete a Nagyatádi Körzeti Földhivatal ingatlan- nyilvántartásában
Az
Inke 525/12 hrsz.  ingatlant-  Pavilonsor  1.
Inke 525/11 hrsz.  ingatlant-  Pavilonsor  3.
Inke 525/10 hrsz.  ingatlant-  Pavilonsor  5.
Inke 525/9   hrsz.  ingatlant-  Pavilonsor  7.
Inke 525/8   hrsz.  ingatlant-  Pavilonsor  9.
Inke 525/7   hrsz.  ingatlant-  Pavilonsor  11.
Inke 525/6   hrsz.  ingatlant-  Pavilonsor  13.
Inke 525/5   hrsz.  ingatlant-  Pavilonsor  15.
Inke 525/4   hrsz.  ingatlant-  Pavilonsor  17.
Inke 525/3   hrsz.  ingatlant-  Pavilonsor  19.
Inke 525/2   hrsz.  ingatlant-  Pavilonsor   21. névre nevezi át.

Felkéri a Jegyzőt, hogy a változást a Földhivatal nyilvántartásában vezettesse át, az átvezetési kérelemben jelölje meg a változással érintett helyrajzi számokat, házszámokat.
Felelős: Papné Szabó Mónika jegyző
Határidő: 2008. október 15.

11.) Egyebek

-Rózsa Sándor polgármester: a kistérségi járóbeteg szakellátó központ működtetésére létrehozandó non-profit társasági szerződésre vonatkozó előterjesztés kiküldésre került, részletesen ismerteti azt.
/ Az előterjesztés a jegyzőkönyvhöz mellékelve./  

Kovácsné Dr. Gáti Kornélia: mi nem úgy fogadtuk el a megállapodást, hogy a veszteséget lakosságszám arányosan finanszírozzuk, hanem úgy, hogy az ellátottak számának arányában.

Rózsa Sándor polgármester: a kiküldött társasági szerződésben nincs benne, hogy az alapítók milyen arányban szereznek vagyont, a vagyon felosztása milyen arányban illeti meg a tagokat. A társaságból való kilépésről nincs rendelkezés, valamint arról, hogy kilépés esetén milyen arányban és módon kerül kifizetésre a vagyon a kilépő tag részére.
Javasolja, hogy a társasági szerződés VIII./1. pontját az alábbi kiegészítéssel fogadja el a testület: 
A társaság üzletszerű gazdasági tevékenységet csak kiegészítő jelleggel folytathat, a társaság tevékenységéből származó nyereség a tagok részére nem fizethető ki, azt az alapító okiratában meghatározott tevékenységére kell fordítania a CSKKT társulási tanácsának döntésének megfelelően. A nyereség átmenetileg sem használható fel.

Kovácsné Dr. Gáti Kornélia: Azt véleménye szerint is mindenképpen bele kell foglalni, hogy a nyereség hogy lesz felosztva, valamint, hogy veszteséget az önkormányzatok az ellátottak számának arányában finanszírozzák.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
98/2008.(09.15.) számú határozata:
1.	Inke Község Önkormányzat Képviselő-testülete a Csurgó és térsége járóbeteg szakellátó központ működtetésére létrehozandó non-profit önkormányzati KFT. társasági szerződést az alábbi módosításokkal hagyja jóvá. 

A társasági szerződés VIII./1. pontját az alábbi kiegészítéssel fogadja el:
A társaság üzletszerű gazdasági tevékenységet csak kiegészítő jelleggel folytathat, a társaság tevékenységéből származó nyereség a tagok részére nem fizethető ki, azt az alapító okiratában meghatározott tevékenységére kell fordítania a CSKKT társulási tanácsának döntésének megfelelően. A nyereség átmenetileg sem használható fel.

A társasági szerződés egészüljön ki azzal a rendelkezéssel, hogy az alapító tagok a tulajdonrész arányban (százalékban kifejezve) szereznek vagyont, valamint a IX./1 pontban a társaság megszűnése esetén a fennmaradó vagyon felosztása a tulajdonrész arányában történik.

A társasági szerződés kiegészítésre kerüljön a tulajdonosok számára biztosítandó kilépés lehetőségével, rendelkezni kell arról, hogy ez milyen formában történjen, és milyen formában kerül részükre az őket megillető vagyon kifizetésre.

2. Inke Község Önkormányzata a járóbeteg szakellátó központ veszteséges működése esetén elkülönített előirányzatban az ellátott betegek számának arányban biztosítja az ehhez szükséges fedezetet.

Felelős: Rózsa Sándor polgármester
Határidő: azonnal

-Rózsa Sándor polgármester: ismerteti a testülettel Kalányos Erzsébet Inke, Dózsa u. 33. szám alatti lakos ingatlanvásárlási kérelmét, aki 759. hrsz. építési telket szeretné megvásárolni az önkormányzattól. A vételár kifizetésére részletfizetést kér. Javasolja, hogy a korábbiakhoz hasonlóan 100.000 Ft-ért adja el a telket az önkormányzat Kalányos Erzsébetnek, aki 12 havi egyenlő részletben fizesse meg a vételárat, azzal a kikötéssel, hogy amennyiben két hónapig nem fizeti a részletet, az ingatlan visszaszáll az önkormányzat részére.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
99/2008.(09.15.) számú határozata:
Inke Község Önkormányzat Képviselő-testülete eladja az Inke belterület 759 hrsz-ú ingatlant Kalányos Erzsébet Inke, Dózsa Gy. u. 33. szám alatti lakosnak 100.000 Ft, azaz egyszázezer forint vételárért. 
A vevő a vételárat tizenkettő havi részletben megfizetheti az önkormányzat részére, az ingatlan átíratása és a tulajdonba adása az adásvételi szerződés megkötésekor történik. Amennyiben a vevő a vételár részletét 2 hónapig nem fizeti, abban az esetben az ingatlan visszakerül az önkormányzat tulajdonába, és a vevőt semmilyen kártérítés nem illeti meg.
Felkérik a polgármestert, hogy az adásvételi szerződés elkészítéséről gondoskodjon, és felhatalmazza a polgármestert a szerződés aláírására.
Felelős: Rózsa Sándor polgármester
Határidő: 2008. október 31.

-Rózsa Sándor polgármester: Már korábban volt arról szó, hogy közösségi ház tervezésének költségéről komplett árajánlatot kér attól tervezőtől, aki egy előzetes tervet készített a közösségi házról. A tervező Cseneiné Jambrich Lívia a komplett tervek elkészítésére 1.200.000 Ft összegű árajánlatot adott.

Kiss Lajos képviselő: mikor lesz olyan pályázat, amelyen a közösségi ház megépítését meg tudjuk pályázni.

Rózsa Sándor polgármester: ezt egyelőre még nem tudjuk, de ha nincsenek tervek, akkor nem tudunk pályázatot benyújtani.

Varjas Józsefné képviselő: sok a hitelünk van jelenleg, egyelőre nem tudjuk megvalósítani ezt a beruházást.

Rózsa Sándor polgármester: javasolja, hogy egyelőre ne készítesse el a testület a terveket.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
100/2008.(09.15.) számú határozata:
Inke Község Önkormányzat Képviselő-testülete Cseneiné Jambrich Lívia (7563 Somogyszob, Zrínyi u. 4. ) tervezőtől a közösségi ház komplett tervezését nem rendeli meg.
Felelős: Papné Szabó Mónika jegyző- közlésért

-Rózsa Sándor polgármester: Jónás András fakitermelést végző vállalkozó a 0152 hrsz., 0164 hrsz-ú ingatlanokon lévő összesen 240 m3 fa kitermeléséért 1.500.000 Ft összeget fizetne az önkormányzatnak. Ez egy korrekt ajánlat, javasolja, hogy a lábon álló fát kitermelésre adja el a testület Jónás Andrásnak.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
101/2008.(09.15.) számú határozata:
Inke Község Önkormányzat Képviselő-testülete 0152 és a 0164 hrsz-ú ingatlanokon a fakitermelést Jónás András 8840 Csurgó, Kert u. 33. szám alatti lakos vállalkozóval végezteti el, aki a kitermelt fáért 1.500.000 Ft, azaz egymillió-ötszázezer forintot fizet az önkormányzatnak.
Felkérik a polgármestert, hogy a vállalkozóval a megállapodás megkötéséről gondoskodjon.
Felelős: Rózsa Sándor polgármester
Határidő: 2008. október 31.

-Rózsa Sándor polgármester: ismerteti Őssejt Az Életért Alapítvány támogatási kérelmét, amelyben beteg gyermekek gyógyulásához kérnek anyagi segítséget. Javasolja, hogy az önkormányzat a nehéz anyagi helyzete miatt nem támogassa az alapítványt.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
102/2008.(09.15.) számú határozata:
Inke Község Önkormányzat Képviselő-testülete az Őssejt az Életért Alapítvány (1174 Budapest, Katlan köz 9.) támogatási kérelmét az önkormányzat a nehéz anyagi helyzete miatt nem tudja támogatni.
Felelős: Papné Szabó Mónika jegyző-közlésért

-Rózsa Sándor polgármester: van egy pályázati kiírás Noeldecor Kft. cég által karácsonyi fénydekorációs eszközök beszerzésére. A projektösszeg minimum értéke 300.000 Ft, amelynek 50 %-ára a pályázat kiírója kedvezménytámogatást nyújt. A saját erő összegének megfizetésére 12 hónapra részletfizetési lehetőség van.

Kovácsné Dr. Gáti Kornélia: véleménye szerint 200.000 Ft összegre pályázzunk, 200.000 Ft önerő biztosítása mellett.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
103/2008.(09.15.) számú határozata:
Inke Község Önkormányzat Képviselő-testülete pályázatot nyújt be a Noeldecor Kft. által kiírt pályázatra karácsonyi fénydekorációs eszközök beszerzésére 400.000 Ft, azaz négyszázezer forint értékben. A pályázathoz szükséges 200.000 Ft önerőt az önkormányzat a költségvetésében biztosítja.
Felelős: Rózsa Sándor polgármester
Határidő: 2008. november 7.-pályázat benyújtására

-Rózsa Sándor polgármester: ismerteti Éva István Inke, Rákóczi u. 44. szám alatti lakos egytengelyes traktor pótkocsi vásárlási kérelmét. 

Dr. Fliszár Mária képviselő: az elmúlt ülésre is adott be egy varászlói lakos erre vonatkozó kérelmet, akkor a képviselő-testület a vételárat 160.000 Ft-ban állapította meg.

Tóth Lászlóné képviselő: Javasolja, hogy 80.000 Ft-ért adjuk a pótkocsi, mivel ez egy reális ár érte.

Diós László képviselő: a méhtelepen 90.000 Ft-ot kapna az önkormányzat ezért a pótkocsiért, ennél kevesebb összegért véleménye szerint nem kellene eladni.

Rózsa Sándor polgármester: javasolja, hogy 90.000 Ft összegért adja el a pótkocsit a testület.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
104/2008.(09.15.) számú határozata:
Inke Község Önkormányzat Képviselő-testülete Éva István 8724 Inke, 
Rákóczi u. 44. szám alatti lakosnak az önkormányzat tulajdonában lévő egytengelyes pótkocsit 90.000 Ft, azaz kilencvenezer forint összegért eladja.
Felhatalmazza a polgármestert az adásvételi szerződés aláírására.
Felelős: Rózsa Sándor polgármester
Határidő: 2008. szeptember 30.

-Molnár Tibor alpolgármester: Rósza Sándor polgármester tűzoltószertárban lévő pótkocsit szeretné megvásárolni.

Rózsa  Sándor polgármester érintettség miatt elhagyja a helységet. 

Kiss Lajos képviselő: ez egy 30 éves pótkocsi, amit át kell alakítani ahhoz, hogy használható legyen kistraktor utáni utánfutónak. 
Bejelenti, hogy mint a Tűzoltó és Polgárőr Egyesület vezetője, érintettség miatt kimarad a szavazásból.

Molnár Tibor képviselő: javasolja, hogy 20.000 Ft-ért adják el a pótkocsit.

Diós László képviselő: 25.000 Ft-os vételárat javasol, ez egy reális ár érte.

Molnár Tibor alpolgármester: Felteszi szavazásra a 25.000 Ft-os vételárat. 

Inke Község Önkormányzat Képviselő-testülete 6 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
105/2008.(09.15.) számú határozata:
Inke Község Önkormányzat Képviselő-testülete Rózsa Sándor 8724 Inke, 
Hunyadi u. 19. szám alatti lakosnak az önkormányzat tulajdonában lévő a tűzoltószertárban tárolt pótkocsit 25.000 Ft, azaz huszonötezer forint összegért eladja.
Felhatalmazza az alpolgármestert az adásvételi szerződés aláírására.
Felelős: Molnár Tibor alpolgármester
Határidő: 2008. szeptember 30.

Rózsa Sándor polgármester visszajön a helyiségbe, az ülést továbbvezeti.

-Rózsa Sándor polgármester: Mivel az önkormányzati traktor már eléggé rossz állapotban van, ezért javasolja, hogy 2009. 01.01-től ne végezzenek vele semmilyen bérmunkát (kaszálás, szántás…stb.,) a lakosság részére, csak önkormányzati munkákra legyen használva.

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
106/2008.(09.15.) számú határozata:
Inke Község Önkormányzat Képviselő-testülete az önkormányzat tulajdonában lévő traktort 2009. január 1-től kizárólag önkormányzati munkára használja, azzal a lakosság részére bérmunkát nem vállal.

-Papné Szabó Mónika jegyző: Előreláthatólag a szociális otthon lakói szeptember 22-én áthelyezésre kerülnek a segesdi otthonba, valamint egyéb otthonokba, ahová az áthelyezést hozzátartozók intézték. A korábbi testületi döntés szerint az intézmény akkor szűnik meg, ha minden ellátott elhelyezésre kerül. Ez alapján elkészítette a Megszüntető Okiratot, amely szerint az intézmény megszűnésének napja 2008. szeptember 30. Az intézmény jogutód nélkül szűnik meg, mellyel egyidejűleg az intézményben foglalkoztatott hat fő közalkalmazott közalkalmazotti jogviszonya is megszűnik. Részükre végkielégítés jár a szolgálati idejüknek megfelelő időtartam arányában. A végkielégítések összegére az önkormányzat pályázatot nyújthat be az Önkormányzati Minisztériumhoz. 
Az önkormányzat dolgozóinak a létszáma az intézmény megszűnésével 13 főről 7 főre csökken, az összes foglalkoztatott létszáma az iskolával együtt 38 főről 32 főre csökken.
A testületnek a pályázat szerint nyilatkoznia kell, hogy jelenleg nincs üres, vagy megüresedő álláshely az önkormányzatnál és a költségvetési szerveinél, amelyben az érintett foglalkoztatottak megszakítás nélküli továbbfoglalkoztatására lehetőség van. Ilyen álláshely jelenleg nem áll rendelkezésre. 

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
107/2008.(09.15.) számú határozata:
1.	Inke Község Önkormányzat Képviselő-testülete - megerősítve a 74/2008. (06.09.) számú határozatát, amelyben a „Jézus Szíve Szeretetotthon” idősek otthona megszüntetéséről döntött- az intézményt, 2008. szeptember 30. napjával jogutód nélkül megszünteti, mivel eddig az időpontig minden ellátott áthelyezésre kerül más intézménybe.

2. Az intézmény megszűntetéséről szóló Megszüntető Okiratot jóváhagyja.

3. Az intézmény jogutód nélküli megszűnése miatt 6 fő közalkalmazottnak szűnik meg a közalkalmazotti jogviszonya.
Az önkormányzat 2008. évi költségvetéséről szóló 4/2008. (II. 15. ) számú rendeletében tervezett önkormányzat dolgozóinak létszáma 13 főről 7 főre, az önkormányzatnál és a költségvetési szerveinél (iskola) foglalkoztatott 38 fő létszám 32 főre csökken.

4.  A Képviselő-testület az intézmény jogutód nélküli megszűnésével összefüggő személyi juttatások anyagi vonzatainak fedezetére, a közalkalmazottaknak fizetendő végkielégítések összegének kifizetésére pályázatot nyújt be.
Felelős: Rózsa Sándor polgármester, Papné Szabó Mónika jegyző
Határidő: 2008. szeptember 30. – az intézmény megszüntetésével kapcsolatos iratok elkészítésére
2008.október 1.- a pályázat benyújtására

Inke Község Önkormányzat Képviselő-testülete 8 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
108/2008.(09.15.) számú határozata:
Inke Község Önkormányzat Képviselő-testülete nyilatkozik arról, hogy az önkormányzatnál és költségvetési szerveinél a meglévő üres álláshelyeken, az előreláthatólag megüresedő álláshelyeken vagy a tervezett új álláshelyeken, illetve szervezeti változás, feladatátadás következtében az önkormányzat fenntartói körén kívüli munkáltatónál a létszámcsökkentéssel érintett álláshelyeken foglalkoztatottak-munkaviszonyban töltött ideje folyamatosságának megszakítása nélkül-foglalkoztatásra nincs lehetőség.
Felelős: Rózsa Sándor polgármester, Papné Szabó Mónika jegyző
Határidő: folyamatos

-Papné Szabó Mónika jegyző: ifj. Rózsa Sándor készítette el Inke község honlapját, amely folyamatos frissítést, karbantartást igényel. 2008. július 1-től ránk is vonatkozik az a törvényi rendelkezés, amely a közérdekű adatok, vagyis a szervezeti adatok, tevékenységre és a gazdálkodásra vonatkozó adatok közzétételét tette kötelezővé. Ezeket az adatokat is folyamatosan szükséges karbantartani és aktualizálni a változásokkal. E tevékenység elvégzésére szakember szükséges, ezért kéri, hogy a testület kössön megbízási szerződést ifj. Rózsa Sándorral 2008. szeptember 1-től határozatlan időre a honlap szerkesztésére havi bruttó 10.000 Ft összegért.

Rózsa Sándor polgármester érintettség miatt a szavazásból kimarad.

Inke Község Önkormányzat Képviselő-testülete 7 igen szavazattal, egyhangúlag az alábbi határozatot hozta.

Inke Község Önkormányzat Képviselő-testületének
109/2008.(09.15.) számú határozata:
Inke Község Önkormányzat Képviselő-testülete megbízza ifj. Rózsa Sándor 8800 Nagykanizsa, Rózsa u. 21. szám alatti lakost a települési honlap szerkesztésével, karbantartásával 2008. szeptember 1-től határozatlan időre havi bruttó 10.000 Ft összegért.
Felhatalmazza az alpolgármestert a megbízási szerződés megkötésére és aláírására.
Felelős: Molnár Tibor alpolgármester
Határidő: folyamatos

Papné Szabó Mónika jegyző megköszöni a képviselő-testület támogatását.

Rózsa Sándor polgármester megkérdezte, hogy kinek van egyéb véleménye, hozzászólása. Amennyiben nincs, úgy a képviselő-testület nyílt ülését bezárja.

A nyílt ülés 17.00 órakor kezdődött és 20.00 órakor ért véget.

K.m.f.t.

                Rózsa Sándor                                                                        Papné Szabó Mónika
	    polgármester                                                                              jegyző

Jegyzőkönyv – hitelesítők:

                           Kiss Lajos		                                            Tóth Lászlóné                                    
      képviselő                                                         képviselő